Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 4 Pv 660/14/1101	Bratislava I, 14.7.2015
EEČ : 2-8-194-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
si riadne neplní svoju vyživovaciu povinnosť, ktorá mu jednak vyplýva z ustanovenia § 62 zákona o rodine č. 36/2005 Z. z. a ktorá mu bola taktiež deklarovaná rozsudkom Okresného súdu v Bratislave I  číslo konania 3P 8/2014-179 zo dňa 07.04.2014, podľa ktorého je obvinený povinný platiť  na svojho maloletého syna XXXXX XXXXX, narodeného XXXXX, výživné v sume 300,- € mesačne, do 15. dňa kalendárneho mesiaca vopred k rukám matky maloletého XXXXX, narodenej XXXXX, trvale bytom XXXXX, XXXXX,  počnúc právoplatnosťou výroku o rozvode manželstva, teda odo dňa 17.06.2014, pričom toto výživné neplatí v plnej výške odo dňa 17.06.2014 doposiaľ, čím svojím konaním spôsobil na riadnom výživnom dlh vo výške 2.700,- €,

lebo zanikla trestnosť činu

Odôvodnenie:
Uznesením poverená príslušníčka Okresného riaditeľstva Policajného zboru v Bratislave I, Obvodného oddelenia Staré Mesto - stred pod číslom konania ORP-1757/SMS-B1-2014 z 28. novembra 2014 postupom podľa 199 odsek 1 Trestného poriadku začala trestné stíhanie a súčasne postupom podľa ustanovenia § 206 odsek 1 Trestného poriadku vzniesla obvinenie  XXXXX za  prečin zanedbania povinnej výživy  podľa § 207 odsek 1  Trestného zákona  na tom skutkovom základe, ako je uvedené v predmetnom uznesení.

Dňa 09.07.2015 poverená príslušníčka  Policajného zboru predložila spisový materiál na Okresnú prokuratúru Bratislava I   s návrhom na zastavenie trestného stíhania podľa § 215 odsek 1 písmeno h) Trestného poriadku s poukazom na ustanovenie § 86 písmeno a) Trestného zákona.

Preskúmala som na vec sa vzťahujúci spisový materiál predložený poverenou príslušníčkou Okresného riaditeľstva Policajného zboru v Bratislave I, Obvodného oddelenia Staré Mesto - stred a zistila som, že trestné stíhanie proti obvinenému XXXXX za prečin zanedbania povinnej výživy podľa § 207 odsek 1 Trestného zákona na tom skutkovom základe uvedenom vo výrokovej časti tohto uznesenia je namieste zastaviť podľa § 215 odsek 1 písmeno h) Trestného poriadku s poukazom na ustanovenie o účinnej ľútosti podľa § 86  písmeno a) Trestného zákona.

Podľa § 207 odsek 1   Trestného zákona sa prečinu zanedbania povinnej výživy dopustí ten, kto  najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 

Podľa § 86 písmeno a) Trestného zákona trestnosť trestného činu zanedbania povinnej výživy podľa § 207  zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.

 Keďže splnenie vyživovacej povinnosti je dôležitejšie ako samotné potrestanie páchateľa, jeho trestnosť za splnenia podmienok stanovených zákonom zanikne. Základnou a nevyhnutnou podmienkou pre zánik trestnosti je, že páchateľ dodatočne splní svoju vyživovaciu povinnosť v celom rozsahu. Táto povinnosť však musí byť splnená skôr, než sa súd odoberie na záverečnú poradu.

Ako vyplýva z príslušného spisového materiálu, správca konkurznej podstaty úpadcu XXXXX, XXXXX, uzatvoril s veriteľkou XXXXX dňa 05.06.2015 ,,Dohodu o urovnaní“, na základe ktorej bola ustálená suma dlžného výživného na 2.700,- € počas obdobia celého konkurzu až do momentu uzatvorenia tejto dohody, ktorý sa považuje za vyporiadaný v plnom rozsahu momentom uhradenia sumy vo výške 2.700,- €, pričom svedkyňa-poškodená  XXXXX v súlade s ustanoveniami Dohody o urovnaní zo dňa 05.06.2015   predmetnú sumu prevzala dňa 05.06.2015.  

Z vyššie uvedeného teda vyplýva, že obvinený XXXXX  uhradil  výživné v plnom rozsahu. Zo zadováženého spisového materiálu je taktiež zrejmé, že čin nemal pre oprávnenú osobu trvalo nepriaznivé následky

S poukazom na všetky vyššie uvedené skutočnosti som preto rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Hana Štaffenová
prokurátorka